<classify> SERIKALI Wilaya ya Mwanga mkoani Kilimanjaro kwa kushirikiana na Wizara ya Maliasili na Utalii, Shirika la Hifadhi za Taifa Tanapa na Kikosi cha Kudhibiti Ujangili, wanaendelea kuwadhibiti tembo waliovamia wilaya hiyo na kuharibu mali za wakazi mbalimbali wa huko.Mkuu wa Wilaya ya Mwanga, Thomas Apson aliliambia gazeti hili kwa simu juzi kuwa, tembo hao walitokea Hifadhi ya Taifa ya Tsavo nchini Kenya wakitafuta malisho na maji.Alisema kutokana na Serikali ya Awamu ya Tano kudhibiti vitendo vya ujangili kwa kiasi kikubwa, kumekuwa na ongezeko la tembo na kuwafanya wanyama hao kutembea kwa uhuru bila bughudha na hatimaye hujikuta wako kwenye makazi ya watu na kuzua taharuki kwa jamii.Alisema baada ya tembo hao kuonekana katika makazi ya watu, Serikali ya Wilaya kupitia kikosi chake cha askari wa Jeshi la Akiba waliopewa mafunzo maalumu kwa kushirikiana na kikosi cha kudhibiti ujangili, Tanapa, Wizara na Serikali ya Wilaya ya Same, wanaendelea na operesheni ya kuwarudisha tembo hao katika hifadhi ya Tsavo nchini Kenya na Mkomazi.Kuhusu madhara, alisema tembo hao walipovamia kwa mara ya kwanza waliua mtu mmoja mwezi mmoja uliopita Kata ya Toroa na kujeruhi watu wawili waliotibiwa na kuendelea vizuri.Hata hivyo, alisema, waliporejea, walijeruhi watu wawili na kuharibu mazao, huku tembo wawili wakifa kutokana na kuanguka katika makorongo baada ya kusikia kelele za watu.Mwenyekiti wa Halmashauri ya Wilaya ya Mwanga, Theresia Msuya ambaye pia ni Diwani wa Kata ya Ngujini, alisema Kata yake ni kati ya maeneo yaliyovamiwa na tembo hao na kuzua hofu kwa wananchi.Theresia alisema tembo hao hawakusababisha vifo wala majeruhi katika Kata yake isipokuwa Jumapili iliyopita tembo mmoja alikivunjavunja kibanda cha ngombe na kuua ndama ndani katika Kitongoji cha Kidingiriri, Kijiji cha Ngujini na kula miwa katika mashamba. Alisema tembo hao pia walionekana karibu na Shule ya Sekondari ya Kindoroko na Kijiji cha Songoa.  <topic>: KITAIFA 